
Narvas Vaksali tn 22 asuvate Narva vaksalihoone ruumide
30.09.2009. a tasuta kasutamise lepingu täitmine  
1. ASJAOLUD JA MENETLUSE KÄIK
Narva Linnavolikogu andis 18.06.2009 otsusega nr 89 „Nõusoleku andmine Narvas Vaksali 22 asuva raudteejaama hoone ruumide tasuta kasutusse võtmiseks” nõusoleku Narvas Vaksali 22 asuva raudteejaama hoone ruumide võtmiseks Narva linna tasuta kasutusse tähtajaga 20 aastat ning renoveerimise rahastamiseks Narva linna eelarvest eesmärgil kasutada eelnimetatud ruume raudtee- ja bussijaamana (otsuse p. 3.1). 

Sama otsusega volitas Narva Linnavolikogu Narva Linnavalitsust kokku leppima varaliste kohustuste võtmise eritingimustes, mis on seotud eelnimetatud ruumide kasutusse võtmisega, ning sõlmima vastava tasuta kasutamise lepingu (otsuse p. 3.2). 

30.09.2009. a sõlmisid Narva Linnavalitsus (Kasutaja) ning AS EVR Infra (Kasutusse andja), registrikood 11575838, tasuta kasutamise lepingu (edaspidi ka Leping), millega Narva linn võttis tasuta kasutusse Narva Vaksalihoones aadressil Narva linn, Vaksali 22 asuvad mitteeluruumid nr 7-27 üldpindalaga 396,1 m2 koos külgneva territooriumi vastava osaga (edaspidi ka Lepingu ese) raudtee- ja bussijaamana kasutamiseks kuni 30.09.2029.a. 
Lepinguga võttis Narva linn endale ka investeerimiskohustuse Lepingu eseme renoveerimiseks ning kasutuskõlblikku seisukorda viimiseks (Lepingu p. 7.5), Lepingu eseme kasutamisega seotud kulude kandmise kohustuse, sh kannab ta Lepingu eseme säilitamiseks vajalikud kulud (Lepingu p. 5.1); kannab Lepingu korrapäraseks hoolduseks ja säilitamiseks, remonttöödeks ning Lepingu esemes Lepingu kehtivuse ajal ilmnenud puuduste kõrvaldamiseks vajalikud kulud (Lepingu p. 5.2.1); tasub Kasutusse andjale või teenuste osutajatele otselepingute alusel Kasutajale edastatud arvetel näidatud tähtajaks igakuiselt Kasutaja poolt kommunaalteenuste tarbimisega seotud kulud, sh, kuid mitte ainult, elektrienergia, külm vesi, kanalisatsioon, sadeveekanalisatsioon, küte, Lepingu eseme koosseisu kuuluva territooriumi korrashoid, prügi väljavedu (Lepingu p. 5.2.2); kannab Lepingu esemega seotud riiklikud ja kohalikud maksud ja koormised (Lepingu p. 5.2.4).

Kuna Lepingust tulenevad Kasutaja kohustused ning Lepingu esemega seotud toimingud  sisuliselt kuuluvad Narva Linnavalitsuse Linnavara- ja majandusameti (edaspidi ka Amet) haldusalasse ning Narva linna poolseteks kontaktisikuteks on volikogu otsuses nimetatud Linnavara- ja majandusameti ametnikud, on otstarbekas volitada Linnavara- ja majandusametit täitma kõik Lepingust tulenevad Kasutaja kohustused, sh Lepingu eseme kasutamise ning investeerimisega seotud kulude katmine Linnavara- ja majandusameti eelarvest.
2. ÕIGUSLIKUD ALUSED

Narva Linnavolikogu 21.06.2005 otsuse nr 20/57 „Linnavara eeskiri” (edaspidi – Eeskiri) punkti 3 kohaselt linnavaraks Eeskirja mõistes on Narva linna omandis olevad vallas- ja kinnisasjad ning rahaliselt hinnatavad õigused ja kohustused. Seega, 30.09.2009. a tasuta kasutamise lepingust tulenevad Narva linna Lepingu eseme säilitamise ja kasutamisega, kommunaalteenuste tarbimise ning investeerimisega seotud rahaliselt hinnatavad õigused ja kohustused on Narva linna omand ehk linnavara, millele kohaldatakse Eeskirja sätteid.   

Eeskirja punkti 19 kohaselt linnavara valitsejaks on linnavolikogu ja linnavalitsus (p. 19.1); kohaliku omavalitsuse struktuuriüksus (p. 19.2); linna ametiasutused (p. 19.3); kolmas isik       (p. 19.4). Sama Eeskirja punkti 23 kohaselt linnavara valitsemise jagamise Eeskirja punktis 19 sätestatud valitsejate vahel kinnitavad kohaliku omavalitsuse organid sõltuvalt vara sihtotstarbest ja selle vajalikkusest nende kohustuste täitmisel. Narva Linnavolikogu 26.02.2009 määruse nr 6 „Narva Linnavalitsuse Linnavara- ja Majandusameti põhimääruse kinnitamine” § 9 kohaselt kuulub Ameti haldusalasse muu hulgas linnavaraga seonduva korraldamine ja tagamine. 
Ülaltoodust lähtuvalt on otstarbekas anda Lepingust tulenevad Kasutaja õigused ja kohustused Linnavara- ja majandusametile. 
Kohaliku omavalitsuse korralduse seaduse § 30 lõike 1 punkti 3 kohaselt valla- või linnavalitsus lahendab ja korraldab kohaliku elu küsimusi, mis ei kuulu volikogu pädevusse. Antud juhul ei kuulu Lepingust tulenevate kohustuse ja õiguste täitmise küsimuse lahendamine linnavolikogu pädevusse ning järelikult on selle lahendamine linnavalitsuse pädevuses. 

3. OTSUS
Teha Narva Linnavalitsuse Linnavara- ja majandusametile ülesandeks Narva Linnavalitsuse ning AS-i EVR Infra, registrikood 11575838, vahel sõlmitud Narva Vaksalihoones aadressil Narva linn, Vaksali 22 asuvate mitteeluruumide 30.09.2009. a tasuta kasutamise lepingust tulenevad kasutaja õiguste teostamine ja kohustuste täitmine.

4. RAKENDUSSÄTTED
4.1. Narva Linnakantseleil teha korraldus teatavaks Narva Linnavalitsuse Linnavara- ja majandusametile. 

4.2. Korraldus jõustub seadusega sätestatud korras.

4.3. Korraldust võib vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.

